b'\n_START_ARTICLE_\nAntoninijan\n_START_PARAGRAPH_\nAntoninijan (latinsko antoninianvs) je bil kovanec Rimskega cesarstva, vreden dva denarija._NEWLINE_Kovanec je bil sprva srebrn, kasneje pa zaradi razvrednotenja denarja bronast. Antoninijan je vpeljal cesar Karakala na za\xc4\x8detku leta 215 kot srebrnik, ki je bil zelo podoben denariju, samo da je bil malo ve\xc4\x8dji in da je cesar na njem nosil \xc5\xbearkasto krono. Krona je tudi na drugih kovancih pomenila dvojno vrednost. Na antoninijanih so bile pogosto upodobljene \xc5\xbeenske, obi\xc4\x8dajno \xc5\xbeene cesarjev, katerih doprsni kipi so sloneli na polmesecu._NEWLINE_Antoninijan je bil ob uvedbi vreden dva denarija, vendar je imel samo 1,5-krat ve\xc4\x8d srebra kot denarij, kar je znova ustvarjalo inflacijo. Prebivalci so za\xc4\x8deli var\xc4\x8devati denarije, medtem ko so prodajalci prepoznali antoninijanovo ni\xc5\xbejo vrednost in jo nadomestili z dvigom cen. Dobave zakladnega srebra so se ustavile, ker cesarstvo ni ve\xc4\x8d osvajalo novih ozemelj, iberski srebrni rudniki pa so bili iz\xc4\x8drpani. Vrsta voja\xc5\xa1kih cesarjev in uzurpatorjev je potrebovala srebrn denar za pla\xc4\x8de svojih vojakov in kupovanje njihove zvestobe, zato je antoninijan v vsaki naslednji izdaji vseboval manj srebra, kar je \xc5\xa1e pove\xc4\x8devalo inflacijo._NEWLINE_Proti koncu 3. stoletja so kovance skoraj v celoti izdelovali iz brona, ki so ga dobili s taljenjem starih kovancev, na primer sestercev. Kovale so se ogromne koli\xc4\x8dine denarja, v obtoku pa je bilo tudi veliko ponaredkov. Nekateri kovanci so izgubili vso svojo vrednost, zato so jih preprosto zavrgli. Stanje v cesarstvu bi lahko primerjali s hiperinflacijo v Weimarski republiki v 1920. letih, ko se je papirnat denar tiskal v nerazumno velikih koli\xc4\x8dinah._NEWLINE_Ko so konec 3. stoletja z vrsto denarnih reform in uvedbo novih kovancev posku\xc5\xa1ali ustaviti inflacijo, so antoninijan umaknili iz obtoka._NEWLINE_Sodobni numizmatiki uporabljajo ime antoninijan preprosto zato, ker ne vedo njegovega pravega imena. Ime je dobil po podatkih iz ne najbolj verodostojne Historiae Augustae, v kateri so med drugimi ve\xc4\x8dkrat omenjeni srebrniki cesarja Antonina. V 2. in zgodnjem 3. stoletju se je tako imenovalo ve\xc4\x8d rimskih cesarjev, med njimi tudi Karakala, ki je srebrnik izdal. Ime kovanca se zato obi\xc4\x8dajno povezuje prav z njim. Povezava je skoraj zagotovo napa\xc4\x8dna, vendar se je ime kljub temu prijelo.'